
EL PARLAR DE LA GENT D'ÀGER EN TEMPS D'ARNAU MIR DE TOST 


En el moment de la conquesta trobem a la Vall d'Àger una situació 
linguística complexa, com a mínim de bilingúisme. D'una banda trobem la 
guarnició militar del castell i els funcionaris que podien haver-hi que eren de 
llengua àrab i, de l'altra, la població autòctona de la Vall d'Àger que parlava 
mossàrab, a aquesta situació hi podem afegir les forces d'Arnau Mir de Tost 
que entren a la Vall parlant català occidental, i ja tenim el mosaic gairebé 
complet. 


Ignorem la població civil musulmana que hi pogués viure en aquell moment 
i, malgrat que se suposa que devia ser molt escassa, podem pensar que sí 
que va existir. Així, algun nom en els documents més antics, com Marhabe, 
molt bé podria correspondre a un àrab propietari de terres, encara que pel 
sol nom no podem assegurar res 
(només cal veure que un veí seu es 
deia Mudarraf i sabem que no era 
pas un moro). Però on ens salta 
l'alarma és en una partida 
anomenada el feixà d'Inuzir, nom 
que es pot identificar com una 
paraula berber indicadora d'un 
grau de parentiu, no en parlaré més 
endavant ja que la meva ignorància 
sobre la llengua del poble amazic és 
total, cal recordar, però, que en un 
article publicat fa uns anys i es 
proposava derivar el nom d'Àger 
d'una tribu berber anomenada 
Banu Agar, establerta a la plana de 
Lleida, en contra de l'origen romà 
del nom que sembla avui ben 
establert, en tot cas la presència 





La consagració de Sant Salvador l'any 1048 
dona una relació interessant de persones i parti- 
des del moment de la conquesta d'Àger. 


Fulls de Patrimoni núm. 6 El parlar de la gent d'Àger en temps d'Arnau Mir 


berber a la Vall no crec que tingués massa incidència en el mosaic lingúístic. 


Començo per definir el concepte de llengua mossàrab i el seu abast. Segons 
els diccionaris, mossàrab era la llengua que parlaven els cristians que vivien 
a la península Ibèrica durant el domini islàmic. Per raons d'etimologia 
(originalment el nom es referia només a una tribu aràbiga que parlava àrab), 
alguns puristes prefereixen fer servir el nom de romanandalusí per referir- 
se a aquells parlars de l'antic Al-Andalús en comptes d'anomenar-los 
mossàrab, però aquest darrer és el nom més habitual. 


El mossàrab s'originà com les altres llengues romàniques de la península 
(galaicoportuguès, català, aragonès, castellà, asturlleonès) a partir del llatí 
vulgar entre el segle vi i el segle VIII, aquests darrers parlars arrelen a les 
terres situades més al nord peninsular, de religió cristiana, i el mossàrab en 
terres dominades pels musulmans. 


Els parlars mossàrabs són mal coneguts i presentaven variacions importants 
segons els diferents indrets. Mai no es van escriure, només en el cas 
d'Andalusia podem trobar algun vocabulari sobretot botànic i les 
anomenades Hharja -que eren uns versos escrits en mossàrab o després, 
quan aquest parlar va decaure, ho foren en àrab vulgar i que constituien 
l'estrofa final d'alguns poemes redactats en àrab clàssic -el fet que estiguin 
escrites en abjad aràbic (diguem alfabet àrab per entendre'nsJ fa que per 
manca d'indicació de les vocals en desconeixem la pronunciació exacta. La 
major part de la informació sobre aquests parlars prové doncs no de 
documentació escrita sinó de les paraules conservades i molt especialment 
dels noms de lloc. 


El mossàrab dels Paisos Catalans, seguint el professor Joseph Gulsoy, 
podem considerar que a les llles Balears i Pitiúses s'havia extingit en favor 
de l'àrab poc abans de la conquesta catalana del s. XIII, mentre que al País 
Valencià degué resistir tres o quatre generacions abans de cedir el pas al 
català (o al castellà, a la zona de repoblació aragonesa). Ens podem 
preguntar quan va resistir a la Vall d'Àger, tot i que no en tenim dades, els 
indicis apunten que degué durar poc a la conquesta, d'una banda els 
antropònims mossàrabs inicials no són transmesos als fills i els noms de 
partides i de llocs que apareixen per primera vegada els anys posteriors 
tampoc cap es pot associar al mossàrab. 


És probable que els mossàrabs lleidatans parlessin un llenguatge molt 
semblant al català dels conqueridors, aquesta és l'opinió d'alguns 

especialistes com Joan Coromines, però el romanç dels tortosins ens diuen 
que era més semblant al dels valencians i balears, i tenia una major 
proximitat al mossàrab de Múrcia i Granada que no al de Toledo. Malgrat 
que aquesta opinió deu ser correcta, m'ha sorprès trobar a la Vall d'Àger 
diversos mossarabismes, com veurem mes endavant, plenament 
documentats en terres valencianes, probablement les diferències no fossin 
molt grans. 


La zona del Principat que ens assenyalen amb presència d'aquestes parles 
romàniques precatalanes és la inclosa per les comarques del Segrià, les 
Garrigues, Ribera d'Ebre, Baix Ebre, Terra Alta, Conca de Barberà, Alt Camp, 
Baix Camp, Alt Penedès i Baix Penedès. Curiosament la Noguera és oblidada 
i en canvi podem assegurar que en aquella època també s'hi parlava 
mossàrab. 


Entre les característiques que diferenciaven el mossàrab del català (en 
aquest cas partint del mossàrab valencià que és més conegut) hi trobem: 


- Conservació de la -n final (pan, lleon). 


- Conservació dels grups consonàntics -mb- i -nd- entre vocals (colom- 
baire, orondella). 


- l dues característiques que potser ens interessaran més en el cas 
d'Àger: la conservació de la -o final (fondo, turmo) i la conservació del 
diftong -ai, especialment en mots de terminació -ariu, però també en 
altres casos (febrair, carraira, moraira). 


Amb totes les reserves he seleccionat algunes paraules i topònims que crec 
que poden encaixar en el tema seleccionat, la llista s'ha de considerar 
només una aproximació ja que en etimologia solen haver-hi opinions 
contraposades. 


RESTES DEL MOSSÀRAB DE LA VALL D'ÀGER 


(Aige" 


La pronunciació "Aige" per Àger no veig que es pugui explicar per l'evolució 
del català, la doble grafia medieval Aier i Ager no justifiquen aquella 
pronunciació, avui tradicional. Podríem suposar, com havia proposat anys 
enrere, que hi ha la fusió del nom Àger amb un topònim àrab coetani 

començat per Al-, hipòtesi que sense conèixer el nom que els àrabs donaven 
a la nostra vila no passa de ser una especulació indemostrable o potser hi 
podem veure una relació amb el manteniment del diftong Al que es va 
transformar en A en català com s'indicava més amunt, però en aquest cas 
el procés és invers: de la A original passaria a un diftong Al inexistent, 
fenomen poc lògic. 


Sigui quin sigui el procés sembla més que probable que la pronunciació 
actual s'hauria produit en aquella època. 


Bolenga 
Font al barranc de Masnouet, entre Agulló i Corçà. 


Trobem BOLENC, BOLENGA COm a nom de planta a Mallorca, procedent del 
mossàrab. 


Bosedessa 


Antiga riba citada una sola vegada poc després de la conquesta de la Vall, 
presumiblement estaria situada a Rens i en desconec el significat, malgrat 
la similitud de la terminació no sembla un derivat verbal comparable a 
l'Esdemessa que cito més endavant. 


Caldera 
Font de la Caldera i masia de Calderó, a la zona del pantà de Rengs. 


Allò que actualment en diem clot o sot, era anomenat una caldera pels 
mossàrabs. 


Aprofito per recordar altres paraules catalanes amb significat similar, per 
exemple, cotó (deformació de clotó, clot petit: recordem casa Cotó a 
Ametlla i l'obaga de Cotorroi als Masos de Millà) seria un mot bastant 
exclusiu de la nostra terra mentre d'altres noms són d'ús més general com 
olla (normalment els tolls fons formats en una riera per un salt d'aigua), 
cadolla (clots erosionats en una roca que solen omplir-se d'aigua), la paraula 
coma ja ens indica una depressió del terreny amb una superfície més 

important (recordem la coma de Benito o la Coma de Meià). 





L'anomenat "pantà" de Rens (no Rengs) ens recorda antics topònims. 


Carlets 
Masia a la sortida del congost de Mont-rebei. 


Ignoro per manca de documentació quina és l'antiguitat d'aquest nom, si 
com penso és modern, no tindria cabuda aquí ja que derivaria del nom 
personal Carles, però si es remuntés a l'època medieval formaria part d'un 
llista de noms homònims o similars que són considerats mossàrabs per Joan 
Coromines i que deriven de card, cardet. 


Carxeu 


Masia d'Àger prop de la trencada amb l'Ametlla i una altra masia, avui en 
runes, a Fontdepou. 


Diferents indrets valencians començats en Carx- s'expliquen per la paraula 
local CÀRRITX: Canyís, del llatí CARICEM, a través del mossàrab. 

Casul-la 


Indret desconegut de la Vall d'Àger que només coneixem en la forma llatina 
CASULIS en una donació a l'hospital de Sant Nicolau de l'Aspre. 


Vindria del llatí CASA: Cabana, probablement a través del mossàrab. 


Condomina 


Antigues finques: Condomina d'Àger, terra propietat del vescomte Guerau 
Ponç, situada davant el castell d'Àger i condomina de Sant Pere, terra 
propietat de la col-legiata de Sant Pere d'Àger, etc. 


Del llatí CONDOMA: Casa amb cort i dependències. En català ha evolucionat a 
Coromina excepte als llocs on s'ha mantingut la forma original per 
influència mossàrab. 


(Es)corrunxos 
Partida de l'Ametlla. 


Al País Valencià trobem les formes: CORRONXET, CORRUNX Í CORRUNXO per 
designar el dit petit, que Joan Coromines apunta amb reserves com 
derivades del llatí, a partir d'un diminutiu de carn. 


Cutes 


Antic Indret de vinyes i molí de la Vall d'Àger, citat com les Cutes en època 
medieval i que podem relacionar amb una partida anomenada les Cots que 
encara existia el s. XVII. 


Probablement a partir del llatí ACUTA: aguda, mantingut entre els mossàrabs. 


Escalido 


Mot mossàrab que només he trobat documentat en alguns documents 
escrits en llatí SCALIDO i que significa rec, canalització. 

Fondo 


Barranc Fondo, nom de dos barrancs un entre Vilamajor i els Masos de Millà 
i l'altre dels Monts de Millà al pont de Blancafort. 


Del llatí FÚNDUS: fons. La forma fondo, inicialment mossàrab, ha guanyat 
terreny en el llenguatge popular davant la forma culta fons. 


Llavador (actualment pronunciat Llevador). 
Partida tocant al barranc de Menàrguens. 


Es tracta del mateix indret conegut el segle XII com Llavaner (i en llatí 
medieval com Lavandero), que en algun moment canvià aquell nom original 
per un sinònim. Tant llavaner com llavador, mots mossàrabs derivats del 
llatí, es mantenen com paraules vives al País Valencià per indicar rentadors. 
Hem de suposar pel seu emplaçament fora vila que es tractaria d'una bassa 
On s'amarava el lli per a treure'n les fibres. 


Pòrtol 


La Vila Pòrtol, antiga població limítrof dels dominis d'Arnau Mir de Tost, 
s'havia ubicat dins el terme d'Àger en alguns estudis antics (la història 
d'Àger del pare Sanahuja, per exemple) però avui sabem que estava situada 
al terme d'Os, malgrat ser forània la incloc perquè les seves citacions 
sempre estan vinculades als documents agerencs. Es tracta d'un mot 
mossàrab amb la idea de porta, portal, de punt d'entrada a un lloc. 


Quadro 


Al s. XVII trobem una terra campa amb el nom de lo Quadro, sense que en 
coneguem l'emplaçament precís però que podria estar relacionada amb 
ipsos Quadros, nom en llatí d'una partida del s. XII limítrof amb Sant Nicolau. 


La -O final i la data de la documentació sembla avalar la procedència 
mossàrab. 

Turmo 


Avui es un mot perdut però hi ha documentat el Turmo de Manyadola que 
feia de trencada entre l'antic terme de Pedra i el d'Àger (potser l'actual 
serrat Pelat). 


El significat és el de turó i ens trobem amb el manteniment de la -o final que 
s'indicava més amunt com un dels trets distintius del mossàrab. 


Molts dels topònims actuals començats amb X- podrien tenir un origen o 
influència del mossàrab o de l'àrab (Xe, Xec, Xen, Xurulla, etc). 


PARAULES ÀRABS TRANSMESES PELS MOSSÀRABS D'ÀGER 


Prescindeixo dels mots de procedència àrab però que el català va 
incorporar a la llengua i que no podem atribuir necessàriament a la 
influència dels mossàrabs com són Badina, Cas, Racó, Raval i també 
prescindeixo de noms àrabs potser de procedència externa a la Vall: 
Belianes, Montsó, Sanui. 


Babiló 


Nom genèric donat a qualsevol font intermitent, que només raja després 
d'aiguats importants. 


De la paraula àrab que significa meravella. 


Calafí 


Terreny del replà de la muntanya, a la zona nomenada els Montsecs, deu 
venir del nom d'una casa d'Àger. 


Paraula d'origen àrab, és probable que s'hagi de relacionar amb Calafell, 
que ve de HALAF: Canyissar, i que com molts noms començats per CALA- que 
deriven de l'àrab QALA: castell. 

Raudoral 


Nom d'una partida de Corçà sota el cementiri i una altra al replà del Montsec 
entre el portell de Claramunt i el cargol de Graelles. 


Podria venir de l'àrab RAUDA: jardí, erol de flors, o d'alguna altra paraula de 
la mateixa família. El fet que existeixi també raudonar, paraula molt similar 
però d'origen llatí no crec que invalidi l'origen àrab de raudoral. 


Xabec 
Masia entre Agulló i Àger. 


Descartat lògicament el significat de xabec com a tipus d'embarcació, 
trobem a l'Onomasticon Cataloniae les partides valencianes de Xabec, Xubec 
i probablement Xebics, totes elles amb la idea de parany de caça, i derivades 
d'una paraula àrab. 


Xamó 
Masia a l'entrada de Corçà. 


Potser es podria relacionar amb l'adjectiu xamós, de l'àrab $AMÚs: vehement, 
eixerit. 


Xixí 
Masia d'Àger, sota el pla d'Escumó. 


Trobem al Diccionari d'Alcover-Moll xixí (sembla que seria més correcte 
xitxí) com a cuc de les oliveres a Gandesa, Gratallops i Vilella. No sé si el nom 
de la masia de la nostra vall tindria el mateix origen. 


PARAULES DEL CATALÀ ANTIC AVUI DESAPAREGUDES 


L'entrada d'Arnau Mir de Tost a la Vall va representar l'inici de la desaparició 
dels trets mossàrabs en favor del català occidental i també la substitució 
d'alguns noms de lloc: per exemple Puigdelluell passà a anomenar-se 
Montesquiu i l'Abella Sega es convertí en Claramunt (nom que acaba 

imposant-se damunt del Clarmont que sembla havia començat a usar la 
població autòctona, segons podem deduir per les diferents grafies usades 
en els documents llatins de època). 


Carant 


Aquesta paraula té uns orígens força antics, ens diuen que un poble, 
anterior als celtes va escampar-se des dels Alps pel sud europeu i van 
implantar el costum funerari de la incineració i l'enterrament els ossos 
cremats en unes urnes, fet que justifica que els coneguem com "poble dels 
camps d'urnes" ja que no en coneixem cap nom. Querant seria un dels mots 
que ens van aportar i que, a partir de CAR — pedra, va acabar significant avenc 
O grallera en català. 


Trobem aquest mot en la toponímia del Montsec de Rúbies i en la del 
Montsec de l'Estall, però a la vall d'Àger l'hem perdut en època moderna, 
encara al s. XVIII hi havia una partida dels querants i crec recordar un barranc 
dels carants (potser l'actual barranc dels Pous de Gel) en algun escrit del s. 
XIX. A Àger hi havia una casa Carantillo (ara de Xabec)' i també una altra 
Casa Carantillo a Millà el 1919. 


Esdemessa 


Paraula que significa escomesa, enfrontament (l'ortografia més correcta 
seria esdemesa, derivat de metre. La trobem també emprada en occità pels 
trobadors sense el matís militar que podem atribuir al nom agerenci a altres 
exemples catalans. 


Amb aquest nom era conegut un indret damunt la vila d'Àger en direcció a 
Cas, potser a la capçalera del Pui. En un document s'hi parla d'una vinya, en 
un altre que pel Cap de Sdemessa passava el camí cap a la vila i en un altre 
que la Eldemessa era prop del castell d'Àger. 


Indico totes aquestes dades per intentar aproximar-me a la ubicació 
d'aquest indret que, segons penso, va tenir una importància decisiva en la 
nostra història. Ens podem preguntar quin va ser aquest enfrontament tan 
significatiu que justifiqués que els segles XII i XIII encara donés nom a unes 
terres prop d'Àger i crec que podem respondre que allà hi degué haver la 
batalla decisiva que va permetre a Arnau Mir de Tost la conquesta de la vila 
d'Àger. 

A pr — 


— 


A la sortida del congost de Terradets les roques esberlades de l'estrat central son els 
"Mallabecs'. 


Mall 


El significat de malls com roques tallades verticalment per fissures naturals 
s'ha mantingut en l'aragonès (Mallos de Riglos o Mallos de Agúero) però es 
degué perdre molt de molt antic en català, el fet que a la Vall d'Àger trobem 
el poblat medieval de Mallabecs, fa suposar que com que becs indica també 
els penyals tallats, en aquella època el significat original de malls ja s'hauria 
oblidat. 


Manya 


Del llatí magnus -a -um: gran. Adjectiu present a molts topònims catalans 
(Capmany, Vallmanya, Fussimanya, etc) a la toponímia antiga de la Vall 
d'Àger trobem aquest adjectiu sempre al davant del nom: Manyadàries, 
Manyadola, Manyatorres. 

Puigdelloell 


Com he indicat més amunt aquest nom (puig de lloells: puig de les lloses) 
fou substituit pel de Montesquiu en temps d'Arnau Mir de Tost quan es 
cedit per a l'edificació d'una quadra. Al Montsec de Rúbies hi ha dos 
dòlmens coneguts popularment com Lloella del llop, pel fet que la llosa 
superior caiguda de costat recorda les antigues trampes per caçar basades 
en una llosa inclinada que queia en ser tocada per un conill i que ens recorda 
la persistència d'aquesta forma local de lloella per llosella. 


Quadal 


Aquesta paraula del llatí medieval la trobem citada només en dos 
documents de procedència catalana, un d'ells referit a la Vall d'Àger: Dimitto 
ad ipso hospital de Aras ipsa dota subtus ipso quadal que est ad Centum 
Fontes. 


Pel context se suposa que tenia el significat gran rocassa o penyal i havia de 
ser una paraula del llenguatge usual del s. XII ja que era desconeguda en el 
llatí clàssic. Avui és substituit pel mot cantal que, a les terres de ponent, 
queda més ben definit en el Diccionari Alcover Moll (pedra de grossària 
variable, però difícil de manejar) que en el Diccionari de l'IEC. 


i Benet i Clarà, Albert (1983) Una comunitat mossàrab a la Vall d'Àger. Estudi antroponímic. Butlletí Interior 
de la Societat d'Onomàstica XIII. Barcelona. Pàgs. 3-6 


i Puigvert i Gurt, Xavier (1984) Àger, un topònim berber a la Marca Superior d'Al-Andalus. Faventia. Revista 
del Departament de Ciències de l'Antiguitat i de l'Edat Mitjana de la Universitat Autònoma de Barcelona, vol. 
16, núm. Barcelona. Pàgs. 73-85. 


li Agraeixo la informació de Laura Benseny. 

